Heilige basilie

Die heilige basiliekruid (Ocimum tenuiflorum, ook bekend as Ocimum sanctum, thulasi of tulsi), is 'n aromatiese plant in die familie Lamiaceae (minte) wat inheems is aan die Indiese subkontinent en 'n wydverspreide gekweekte plant in die Suidoos-Asiatiese trope. Dit is 'n regopgroeinde, digvertakke struik, 30-60 cm (12-24 duim) hoog met harige stamme en eenvoudige filotaksiese groen of pers blare wat 'n sterk geur afgee.

Blare word op blaarstele gedra en is eiervormig, tot 5 cm lank, gewoonlik effens getand. Die blomme is pers in lang trosse en nou kranse. Die twee belangrikste morfotipes wat in Indië en Nepal gekweek word is die groenblarige (Sri of Laksjmi thulasi) en die persblarige (Krisjna thulasi).

Thulasi word verbou vir godsdienstige en medisinale doeleindes, en vir sy eteriese olie. Dit is alombekend op die Indiese subkontinent as 'n medisinale plant en 'n kruietee, wat algemeen gebruik word in Ayurveda-medisyne. Dit speel 'n belangrike rol in die Vaishnava-tradisie van Hindoeïsme, waartydens aanhangers met heilige basilieplante of -blare aanbidding doen. Hierdie plant is vereer as 'n elikser van die lewe.

Die variëteit van Ocimum tenuiflorum wat in Thaise kookkuns gebruik word, word na verwys as Thai heilige basiliekruid (Thai: กะเพรา kaphrao); dit moet nie verwar word met Thaise basilie, wat 'n variëteit van Ocimum basilicum is, nie.

Verwysings